2016. gada 1. martā Noteikumi Nr. 132

Rīgā (prot. Nr. 10 45. §)

## Grozījumi Ministru kabineta 2012. gada 28. augusta noteikumos Nr. 599

## "Sabiedriskā transporta pakalpojumu sniegšanas un izmantošanas kārtība"

Izdoti saskaņā ar [Sabiedriskā transporta pakalpojumu likuma](http://likumi.lv/ta/id/159858-sabiedriska-transporta-pakalpojumu-likums)   
[13. panta](http://likumi.lv/ta/id/159858-sabiedriska-transporta-pakalpojumu-likums#p13) piekto un devīto daļu

## Izdarīt Ministru kabineta 2012. gada 28. augusta noteikumos Nr. 599 "Sabiedriskā transporta pakalpojumu sniegšanas un izmantošanas kārtība" (Latvijas Vēstnesis, 2012, 147. nr.; 2013, 179., 198. nr.; 2015, 124. nr.) šādus grozījumus:

1. Izteikt 34. punktu šādā redakcijā:

"34. Biļete ir derīga braukšanai sabiedriskajā transportlīdzeklī biļetē norādītajā maršrutā līdz noteiktai pieturvietai tajā laikā un datumā, kas norādīts biļetē. Ja biļetē derīguma termiņš nav norādīts, uzskatāms, ka tā ir derīga no sabiedriskā transportlīdzekļa atiešanas brīža līdz pienākšanai attiecīgajā pieturvietā. Papildus šajos noteikumos minētajiem nosacījumiem pārvadātājs, saskaņojot ar pasūtītāju, var noteikt citus biļetes derīguma un izmantošanas nosacījumus."

2. Svītrot 36. punktu.

3. Izteikt 40. punktu šādā redakcijā:

"40. Ja pasažieris neizmanto iegādāto biļeti braukšanai reģionālā starppilsētu vai reģionālā vietējās nozīmes maršruta sabiedriskajā transportlīdzeklī, viņam ir tiesības nodot to atpakaļ biļešu tirdzniecības vietā un saņemt atpakaļ naudas summu 75 % apmērā no braukšanas un bagāžas pārvadāšanas maksas, ja biļeti un bagāžas biļeti nodod biļešu tirdzniecības vietā ne vēlāk nekā divas stundas līdz biļetes derīguma termiņa sākumam."

4. Papildināt noteikumus ar 139. punktu šādā redakcijā:

"139. Biļete, kas iegādāta līdz dienai, kad stājas spēkā grozījumi šo noteikumu 34. punktā, ir spēkā līdz biļetē norādītā termiņa beigām."

Ministru prezidents Māris Kučinskis

Satiksmes ministrs Uldis Augulis